Poliisiauton varastanut rikollinen joutui poliisikoiran puremien vuoksi yli kuukaudeksi sairaalaan.

Poliisikoira puri miestä jalkaan kiinniottotilanteessa kesäkuussa.

Mies oli kuukauden sairaalassa pureman jälkeen.

Mies oli varastanut poliisiauton.

Poliisikoirien purentaa ei voi säädellä. Kuvituskuva poliisikoiran koulutustilanteesta. Kuvituskuva. MOSTPHOTOS

Kesäkuussa Pirkkalassa 39-vuotias mies pakeni poliisia kaappaamallaan poliisiautolla.

Sitä ennen mies oli uhannut poliisipartiota aseellaan, joka osoittautui kuitenkin tyhjäksi.

Mies pakotti poliisit maahan, otti heidän autonsa ja pakeni.

Poliisi yritti estää paon ampumalla autoa takarenkaisiin. Ennen poliisiauton kaappausta mies oli ajanut omalla Volvollaan tieltä ulos.

Taustalla oli vakava riita miehen kotona, missä pakenija oli ampunut pistoolilla lattiaan. Miestä epäiltiin kiinniottotilanteessa murhan yrityksestä, mutta myös muun muassa tapon yrityksestä, törkeästä ryöstöstä ja törkeästä pahoinpitelystä.

Miehen vangitsemista jatkettiin suljetuin ovin ja videoyhteyden välityksellä maanantaina. Miehen puolustus oli vaatinut tämän vapauttamista. Puolustuksen mukaan epäilty oli itsetuhoinen, eikä miehellä ollut tarkoituskaan ampua poliisia.

Poliisi käytti kiinniottotilanteessa Pirkkalan Säijäntiellä partiokoiraa, belgianpaimenkoiraa, joka iski hampaansa miehen jalkaan.

Koira puri kunnolla

Epäilty sai niin pahat vammat, että oli hoidettavana Hämeenlinnassa vankisairaalassa yli kuukauden, mutta on nyt jo siirretty Kylmäkosken vankilaan.

- Haava märki ja koiran puremia oli useita. Sairaalassa olo on ollut epätavallisen pitkä. Päämieheni ei muista kiinniottotilanteesta mitään. Hän oli vielä sairaalassa viime torstaina, mutta nyt vankilassa. Päämieheni ontuu vielä jalkaansa vammojen jälkeen, epäillyn puolustusasianajaja Kari Rauhala kertoi Iltalehdelle.

Poliisikoiralaitoksen johtaja, ylikomisario Pekka Kokkonen kertoo, että voimankäyttötilanteissa käytetty koira puree kunnolla ja kiinniotetun rimpuilu vain pahentaa tilannetta.

- Koiran purentaa ei voi säädellä, se ei pure vähän tai paljon. Koira käy kiinni täysillä isoihin lihaksiin ja raajoihin. Jos rimpuilee vastaan tai yrittää edelleen paeta, purema saattaa olla pahempi. Suurin osa 256 poliisikoirasta on belgianpaimenkoiria, sitten on myös saksanpaimenkoiria, Kokkonen kertoo.

- Päämieheni katuu tekojaan ja sanoo, että ansaitsi kiinnioton, mutta koiraa ei olisi tarvinnut käyttää, Rauhala kertoo.

Tapaus siirtyy Rauhalan mukaan pian syyttäjälle ja syytteen nostopäivä on lokakuussa. Puolustus ajaa, että rikosnimike murhan yritys muuttuu virkamiehen väkivaltaiseksi vastustamiseksi.